РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/218-20

09. фебруар 2021. године

Б е о г р а д

**З А П И С Н И К**

**ЧЕТВРТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 16. ДЕЦЕМБРА 2020. ГОДИНЕ**

Седница је почела у 9,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Сања Лакић, Небојша Павловић, Ненад Барош, Ђорђе Дабић, Јелена Жарић Ковачевић, Тома Фила и Сања Јефић Бранковић.

Седници су присуствовали и: Невена Веиновић, заменик члана Велибора Милојчића; Милица Николић, заменик члана доц.др Михаила Јокића; Владица Маричић, заменик члана др Александра Мартиновића; Дејан Кесар, заменик члана Жарка Мићина; Братислав Југовић, заменик члана Ђорђа Дабића; Хаџи Милорад Стошић, заменик члана Драгана М. Марковића и Угљеша Марковић, заменик члана Владана Заграђанина.

Седници нису присуствовали чланови Одбора: Ђорђе Комленски, Биљана Пантић Пиља и Даниел Ђивановић , нити њихови заменици.

Седници су присуствовали: Зоран Пашалић, Заштитник грађана; Јелена Стојановић, заменица Заштитника грађана; Маринко Радић, генерални секретарПовереника за информације од јавног значаја и заштиту података о личности и Рада Ковачевић, помоћник генералног секретара Повереника за информације од јавног значаја и заштиту података о личности.

Председник Одбора, Владимир Ђукановић је обавестио присутне да је у складу са чланом 72. став 2. Пословника Народне скупштине, ова седница сазвана у року краћем од рока предвиђеног Пословником, како би Одбор што пре размотрио годишње извештаје независних државних органа и утврдио предлог закључака који ће упутити Народној скупштини.

Председавајући је пре утврђивања дневног реда констатовао да није било примедби на записнике прве три седнице Одбора, па је ставио на гласање, а чланови и заменици чланова Одбора су **једногласно** усвојили записник Прве седнице, одржане 22. октобра 2020. године; записник Друге седнице, одржане 24. октобра 2020. године и записник Треће седнице, одржане 26. октобра 2020. године.

Председник Одбора је ставио на гласање, а чланови и заменици чланова Одбора су једногласно утврдили следећи

Д н е в н и р е д

1. Разматрање Редовног годишњег извештаја Заштитника грађана за 2019. годину (број: 02-454/20 од 17. марта 2020. године);

2. Разматрање Извештаја о спровођењу Закона о слободном приступу информација од јавног значаја и Закона о заштити података о личности за 2019. годину (број: 02-477/20 од 23. марта 2020. године

**ПРВА ТАЧКА - Разматрање Редовног годишњег извештаја Заштитника грађана за 2019. годину (број: 02-454/20 од 17. марта 2020. године);**

**Зоран Пашалић** је укратко представио Редован годишњи извештај, посебно истакавши да је сачињен нацрт новог Закона о заштитнику грађана, с обзиром да је уочена потреба за изменом постојећег закона.

Рекао је да Извештај садржи податке о активностима Заштитника грађана, уочене недостатке у раду органа јавне власти и предлоге за унапређење положаја грађана пред органима управе. Имајући у виду да Закон о заштитнику грађана посебно акцентује значај специјалистичких области, указао је да Извештај садржи преглед по областима: права детета, родна равноправност, права националних мањина, права особа са инвалидитетом и старијих и права лица лишених слободе.

Навео је статистичке податке у вези са бројем непосредног обраћања грађана, приспелим притужбама, као и број препорука које је Заштитник грађана упутио органима управе, истакавши да се највећи број притужби односио на рад органа локалне самоуправе, појединих представника извршне власти, као и на рад појединих агенција, завода и фондова.

Рекао ја да у Републици Србији не постоји тортура као организована појава подстицана од стране државних органа. Констатовао је да у протестима грађана који су се дешавали током лета није било системске тортуре нити полицијске бруталности, те да је до тих сазнања Заштитник грађана са сарадницима, дошао непосредним увидом на лицу места.

Заштитник грађана је обавестио присутне, да су током извештајног периода усвојене измене и допуне Кривичног законика, али да тим изменама није у потпуности извршено усклађивање са дефиницијом тортуре из члана 1. Конвенције УН против тортуре, иако је Заштитник грађана на ту потребу указивао дужи низ година.

Заштитник је нагласио да је Национални механизам за превенцију тортуре у извештајном периоду утврдио да је и даље присутан проблем непостојања обука за криминалистичке инспекторе о техникама саслушања осумњичених. Констатовао је да је већина полицијских управа и полицијских станица које је НПМ обишао определила просторије за саслушање лица, али да исте нису опремљене техничком опремом за аудио и/или видео снимање поступка саслушања, као и да се у већем броју полицијских станица предмети одузети у вези са кривичном делом чувају у канцеларијама криминалистичких инспектора, а не у посебним просторијама намењеним за њихово чување. Такође, НПМ је утврдио да је Министарство унутрашњих послова започело са активностима на унапређењу услова за боравак задржаних лица у просторијама за задржавање и да су у једном броју полицијских станица просторије реновиране у складу са стандардима. Указао је да је НПМ током извештајног периода започео са надзором над принудним удаљењем странаца и с тим у вези успоставио сарадњу са МУП-Управом граничне полиције и посебно Прихватилиштем за странце у Падинској Скели.

Заштитник је нагласио да грађани у притужбама и даље указују на проблеме у вези са надзором који Министарство правде спроводи над радом судске управе, поступањем судова у предметима у прописаним роковима и поступањем по притужбама и представкама грађана. Рекао је да грађани који користе правна средства предвиђена Законом о уређењу судова и Судским пословником изражавају незадовољство сматрајући да предвиђени механизми надзора нису делотворни и ефикасни, будући да често у ситуацијама у којима су њихове притужбе од стране надлежних инстанци оцењене основаним, мере које се предузимају не дају очекиване ефекте.

Нагласио је да су очекивања грађана у вези са овлашћењима Министарства правде у поступању по притужбама на рад правосудних органа, често неоснована и правно неутемељена, с обзиром да грађани подносећи притужбе, очекују да Министарство правде утиче на ток судског поступка и преиспитује судске одлуке.

Излагање је закључио констатацијом да су се Заштитнику грађана обраћали грађани притужбама на рад јавних извршитеља, чији рад Заштитник грађана није овлашћен да контролише, као и на трошкове извршења, неоправдано увећавање трошкова, те проблеме у вези са достављањем писмена у поступку извршења.

Председавајући је отворио расправу у вези са овом тачком дневног реда, па како се нико није јавио за реч закључио је расправу и предлажио да Одбор утврди следећи Предлог закључака поводом разматрања Редовног годишњег извештаја Заштитника грађана за 2019. годину:

1. Народна скупштина оцењује да је Заштитник грађана својим Редовним годишњим извештајем за 2019. годину, кроз целовито представљање активности Заштитника грађана у извршавању уставних и законских надлежности, дао општу оцену стања и квалитета остваривања и заштите права грађана пред државним органима, стање државне управе и јавног сектора у целини, указујући на неопходне системске промене кроз изградњу и јачање инстуција, у циљу унапређења владавине права, поштовања људских и мањинских права и остваривања права грађана.

2. Народна скупштина, полазећи од оцене Заштитника грађана о положају грађана у односу на органе управе, препоручује Влади да настави са континуираним: надзором над радом судске управе, јавних извршитеља и доследном применом прописа којима је регулисано поступање по притужбама на њихов рад; унапређивањем комуникације са грађанима; надзором над доследном применом прописа у свим областима; анализирањем ефеката примене закона, у циљу ефикасног и законитог остваривања права грађана и унапређивања механизама за заштиту њихових права.

3. Народна скупштина позива Владу да континуирано извештава Народну скупштину о спровођењу ових закључака.

4. Овај закључак објавити у „Службеном гласнику Републике Србије".

Чланови и заменици чланова Одбора су **већином** **гласова** (12 гласова „за“) утврдили овај предлог закључка.

Председник Одбора је предложио да Одбор Предлог закључака упути Народној скупштини по ХИТНОМ ПОСТУПКУ, у складу са чланом 167. Пословника Народне скупштине, како би се усвајањем наведених препорука, створили услови за унапређење рада органа управе и побољшање положаја грађана у овој области.

Чланови и заменици чланова Одбора су једногласно донели одлуку (13 гласова „за“) да се овај предлог закључка достави Народној скупштини по хитном поступку.

**ДРУГА ТАЧКА - Разматрање Извештаја о спровођењу Закона о слободном приступу информација од јавног значаја и Закона о заштити података о личности за 2019. годину (број: 02-477/20 од 23. марта 2020. године**

Председник Одбора је обавестио присутне да је Повереник за информације од јавног значаја и заштиту података о личности Милан Мариновић спречен да присуствује данашњој седници јер се налази у изолацији због корона вируса, те ће Извештај Повереника за 2019. годину представити Маринко Радић, генерални секретар Повереника.

**Маринко Радић** је нагласио да Повереник има надлежности у оквиру Закона о слободном присупу информацијама од јавног значаја и Закона о заштити података о личности (у даљем тексту ЗЗПЛ) и нагласио да је током 2019. године био највећи број представки које су се односиле на немогућност приступа информацијама од јавног значаја од кад постоји Повереник као институција.

Истакао је да велики број притужби није резултат неадекватног рада органа власти, већ непоштовања рокова у којима се грађанима достављају одговори и решава по жалбама.

Нагласио је да је потребно побољшати поступање по решењима Повереника, с обзиром да се извршење врши у управном поступку по посебним одредбама о администативном извршењу.

Указао је на потребу измена и допуна Закона о слободном приступу информација од јавног значаја, како би се побољшао поступак извршења и ускладили рокови са одредбама Закона о општем управном поступку који регулише ову материју.

Посебно је истакао да према мишљењу Повереника нови Закон о заштити података о личности није свеобухватно и у складу са одговарајућим међународним стандардима уредио материју заштите података о личности.

Изнео је став да заштита података о личности захтева системски приступ свих надлежних субјеката, што подразумева доношење савремене Стратегије заштите података о личности, а с тим у вези и Акционог плана за њено спровођење.

Председавајући је отворио расправу у вези са овом тачком дневног реда.

**Тома Фила** је рекао да стратегија представља изражавање политичких ставова у одређеној области који се мењају у зависности од политике странака на власти, што по његовом мишљењу, не представља адекватан правни оквир, већ да је потребно доносити добре прописе који ће бити јасни и лако примењиви.

Председник Одбора Владимир Ђукановић је закључио расправу и предложио да Одбор утврди следећи Предлог закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2019. годину:

1. Народна скупштина констатује да је Повереник за информације од јавног значаја и заштиту података о личности у Извештају о спровођењу Закона о слободном приступу информацијама од јавног значаја и Закона о заштити података о личности за 2019. годину указао на стање у области слободног приступа информацијама од јавног значаја и области заштите података о личности.

2. Народна скупштина подржава Владу да интензивира активности на одговарајућим нормативним изменама, посебно изменама и допунама Закона о слободном приступу информацијама од јавног значаја, као и у погледу побољшања стратешког оквира у области заштите података о личности.

3. Народна скупштина позива Владу да редовно подноси Народној скупштини извештај о спровођењу ових закључака.

4. Овај закључак објавити у „Службеном гласнику Републике Србије".

Чланови и заменици Одбора су **једногласно** (13 гласова „за“ ) утврдио овај предлог закључка.

Председник Одбора Владимир Ђукановић је предложио да Одбор Предлог закључака упути Народној скупштини по ХИТНОМ ПОСТУПКУ, у складу са чланом 167. Пословника Народне скупштине, како би се усвајањем наведених препорука створили услови за побољшање стања у области приступа информацијама од јавног значаја и заштити података о личности.

Чланови и заменици чланова Одбора су **већином** гласова донели одлуку (12 гласова „за“, 1 није гласао) да се овај предлог закључка достави Народној скупштини по хитном поступку

Председавајући је предложио да за известиоца Одбора на седници Народне скупштине буде одређен председник Одбора Владимир Ђукановић.

Чланови и заменици чланова Одбора су **једногласно** прихватили овај предлог.

Седница је завршена у 10,00 часова.

СЕКРЕТАР ПРЕДСЕДНИК

Сања Пецељ Владимир Ђукановић